Irvine avasi tallin pistetilin Espanjan GP:ssa ajamalla viidenneksi. Kanadan GP:ssa molemmat tallin kuljettajat ylsivät palkintokorokkeelle, kun Barrichello oli toinen ja Irvine kolmas. Pisteitä kilpailusta talli sai kymmenen kappaletta, mikä oli tallin siihen astisen historian suurin yhdestä kilpailusta saavutettu saalis. Edellinen ennätys oli kauden 1991 Kanadan GP:sta (5 p.). Barrichello sijoittui vielä kuudenneksi Ranskan ja Belgian GP:ssa ja Euroopan GP:ssa hän oli maalissa neljäs. Samassa kilpailussa Irvine ylsi kuudenneksi ja Japanin GP:ssa hän oli vuorostaan neljäs.